ใช้โบนัสอย่างคุ้มค่า
โดย...ชัตน์วรี (shewarat@hotmail.com)
9 ธ.ค. 2558

โดย...ชัตน์วรี ([email protected])
“โบนัส” ออก จะเอาเงินไปทำอะไรดีนะ? เป็นคำถามมนุษย์เงินเดือนที่ได้รับ “โบนัส” กำลังอมยิ้มและคิดจะใช้เงินโบนัสอย่างมีความสุข ส่วนคนที่ไม่ได้โบนัสก็ต้องหน้าแห้งกันต่อไป
จากผลสำรวจของบริษัท เฮย์กรุ๊ป บริษัทที่ปรึกษาด้านการบริหารองค์กรระดับโลก สำรวจว่าในปี 2558 นี้ ทุกกลุ่มอุตสาหกรรมจะมีการจ่ายโบนัสเฉลี่ย 2.86 เดือน ส่วนแนวโน้มการจ่ายโบนัสในปี 2559 โดยเฉลี่ยทุกกลุ่มอุตสาหกรรมอยู่ในระดับ 2.95 เดือน ก็ไม่ได้ขี้เหร่นัก
สำหรับกลุ่มอุตสาหกรรมที่มีการจ่ายโบนัสสูงสด 3 อันดับแรก ได้แก่ กลุ่มอุตสาหกรรมพลังงาน มีอัตราการจ่ายโบนัสที่ 4.12 เดือน รองลงมาเป็นกลุ่มเคมีภัณฑ์ 4.01 เดือน และกลุ่มน้ำมันและก๊าซ 3.50 เดือน
ขณะที่กลุ่มอุตสาหกรรมที่มีการจ่ายโบนัสต่ำสุด 3 อันดับแรก ได้แก่ กลุ่มอุตสาหกรรมวิศวกรรม 2.27 เดือน ตามด้วยกลุ่มโทรคมนาคม 2.30 เดือน และธุรกิจอสังหาริมทรัพย์ 2.56 เดือน ส่วนธุรกิจสิ่งพิมพ์นั้นไม่อยากจะพูดถึง
คนที่ได้ “โบนัส” บางคนคงคิดได้แล้วว่าจะเอาโบนัสไปทำอะไรดี แต่สำหรับคนไม่รู้ว่าจะเอาเงินโบนัสไปทำอะไรดีที่คุ้มค่า “แม่ไม้การเงิน” มีคำตอบ
1.”ปลดหนี้” ไม่ว่าจะเป็นหนี้บัตรเครดิต หนี้บ้าน หนี้รถ หนี้ที่ยืมเพื่อนมา โดยเฉพาะหนี้ที่มีดอกเบี้ยแพงสุดก็ควรได้รับการปลดหนี้ให้เร็วที่สุด เพื่อลดภาระดอกเบี้ยเงินผ่อน เพราะ “การไม่มีหนี้เป็นลาภอันประเสริฐ”
2.”โปะหนี้” ถ้าผ่อนบ้านหรือผ่อนรถอยู่ อย่าลืมแบ่งเงินโบนัสไปโปะหนี้ เมื่อเงินต้นลดลง ย่อมหมายถึงดอกเบี้ยและจำนวนเงินที่เราต้องผ่อนในแต่ละเดือนที่ลดลง
3.เปลี่ยนเงิน “โบนัส” เป็น “เงินออม” เก็บเป็นเงินไว้ใช้ในยามฉุกเฉิน เป็นเงินขวัญถุงอุ่นใจ
4.แบ่งเงินไป “ลงทุน” เพื่อให้โบนัสงอกเงยขึ้นมาอีก เช่น ซื้อแอลทีเอฟ/อาร์เอ็มเอฟ ซื้อกรมธรรม์ประกันชีวิต แถมยังได้สิทธิประโยชน์ด้านลดหย่อนภาษี หรือจะนำเงินไปลงทุนในกองทุนรวมต่างๆ ซื้อทรัพย์สิน ไม่ว่าจะเป็นเพชรหรือทองคำเก็บไว้ก็เป็นทางเลือกหนึ่ง
5.ให้รางวัลตัวเอง ซื้อของให้ตัวเองหรือคนรักในครอบครัว แบ่งเงินโบนัสให้พ่อแม่หรือไปเที่ยว เพื่อหาประสบการณ์ชีวิต
แค่นี้คุณก็สามารถบริหารเงินโบนัสที่ได้มาได้อย่างสุขใจและก็คุ้มค่าอีกด้วย